Președintele României i-a sfătuit marți pe absolvenții Institutului Național al Magistraturii să nu se lase influențați de tentativa celor care pun la îndoială actul de justiție și i-a asigurat de susținerea sa deplină, dar și a românilor în îndeplinirea misiunii lor.

„Învestirea dumneavoastră în funcție survine într-un moment în care actul de justiție este pus la îndoială public tocmai de acele persoane care sunt chemate să răspundă în fața legii”, le-a spus șeful statului absolvenților INM, în condițiile în care care era prezent în sala de la Cotroceni și ministrul justiției, Tudorel Toader.

„Sunteți în prima linie a apărării principiilor fundamentale pe care se consolidează orice stat de drept autentic. Nu uitați nici un moment că și de tăria dumneavoastră de caracter depinde bunul mers al justiției din România”, a declarat Klaus Iohannis.

„În aceste eforturi nu sunteți singuri. Așa cum am transmis și colegilor din promoțiile anterioare, reafirm deplina mea susținere pentru îndeplinirea misiunii dumneavoastră. Alături de noi sunt românii, care și-au arătat susținerea pentru o justiție independentă și dreaptă, pentru o societate în care corupția este combătută și în care nimeni nu este mai presus de lege, iar drepturile și libertățile fundamentale sunt garantate și protejate”, a fost mesajul transmis de președinte viitorilor magistrați.

„Pentru o națiune care aspiră la un viitor demn, legea și independența celor care se află în slujba justiției nu sunt negociabile și nici tranzacționabile”, a spus președintele. Magistrații reprezintă unul dintre pilonii care nu lasă generațiile să se irosească în permanente și falimentare reînceputuri, a încheiat președintele.

Ceremonia de la Palatul Cotroceni constituie prima întâlnire între Klaus Iohannis şi Tudorel Toader după izbucnirea scandalului privind DNA. La eveniment au fost prezenţi, de asemenea, preşedintele CCR, Valer Dorneanu, preşedintele CSM, Simona Marcu, preşedintele ICCJ, Cristina Tarcea, procurorul general Augustin Lazăr.

Săptămâna trecută, preşedintele Klaus Iohannis declara că va avea o discuţie cu ministrul Justiţiei: „Cu domnul ministru al Justiţiei voi avea o discuţie în următoarele zile. Dacă va fi nevoie, voi avea o discuţie şi cu doamna Kovesi şi dacă va fi nevoie voi avea o discuţie şi în trei".

TEXTUL COMPLET AL ALOCUȚIUNII PREȘEDINTELUI:

„Stimați invitați,

Continuând tradiția, am ținut ca și în acest an să mă adresez, în cadrul unei ceremonii publice, absolvenților Institutului Național al Magistraturii, cărora le-am semnat de curând decretele de numire în funcția de judecător sau de procuror.

Pe parcursul formării dumneavoastră profesionale ați primit instrumentele necesare desfășurării activității viitoare.

După mii de ore de studiu și după un efort susținut, vă dedicați unor profesii atât de nobile, pornind pe un drum cu o semnificație aparte.

Profesia dumneavoastră presupune construirea de caractere morale pentru societatea în care trăim. Prin importanța funcției sunteți și trebuie să rămâneți modele de comportament, arătând că valorile în care credeți și în slujba cărora ați ales să vă desfășurați activitatea reprezintă, de fapt, un mod de viață.

Conduita, integritatea și profesionalismul de care veți da dovadă constituie sursa credibilității și legitimității serviciului public al justiției. Ca Președinte al României, țin să vă spun că v-ați ales o meserie care, poate mai mult ca oricare alta, este strâns legată de parcursul democratic al statului.

Înțelegerea acestei indisolubile legături încă de la momentul debutului în profesie - care pentru fiecare este momentul celor mai pure și nealterate aspirații și intenții - este esențială pentru protejarea valorilor statului de drept, valori de altfel universale și profund umane.

Vă spun acest lucru nu doar pentru că sunteți la începutul carierei și sunteți tineri, ci pentru că v-ați angajat pe un drum care presupune multă responsabilitate în serviciul public.

Doamnelor și domnilor judecători și procurori,

Învestirea dumneavoastră în funcție survine într-un moment în care actul de justiție este pus la îndoială public tocmai de acele persoane care sunt chemate să răspundă în fața legii.

Această tentativă nu trebuie să vă influențeze și nu trebuie să vă abată de la principiile constituționale ale legalității, imparțialității și egalității, principii care vă guvernează activitatea.

Sunteți în prima linie a apărării principiilor fundamentale pe care se consolidează orice stat de drept autentic. Nu uitați nici un moment că și de tăria dumneavoastră de caracter depinde bunul mers al justiției din România.

În aceste eforturi nu sunteți singuri. Așa cum am transmis și colegilor din promoțiile anterioare, reafirm deplina mea susținere pentru îndeplinirea misiunii dumneavoastră.

Alături de noi sunt românii, care și-au arătat susținerea pentru o justiție independentă și dreaptă, pentru o societate în care corupția este combătută și în care nimeni nu este mai presus de lege, iar drepturile și libertățile fundamentale sunt garantate și protejate.

Profesionalismul, integritatea și dedicarea dumneavoastră sunt doar câteva elemente care dau încredere cetățenilor că vor trăi într-o societate mai bună.

Anul 2018 are o semnificație specială pentru noi, românii, fiind anul în care aniversăm Centenarul Marii Uniri.

O națiune nu poate exista în afara dreptului, cum nu poate trăi fără teritoriu sau fără limbă.

Pentru o națiune care aspiră la un viitor demn, legea și independența celor care se află în slujba justiției nu sunt negociabile și nici tranzacționabile.

Magistrații reprezintă, prin aceasta, unul dintre pilonii care nu lasă generațiile să se irosească în permanente și falimentare reînceputuri.

Eu vă felicit pe toți și vă doresc mult, mult succes în activitate!”